I 1924 fik Calvin Coolidge Jr., den amerikanske præsidents 16 år gamle søn, en vabel ved at spille tennis. Såret blev inficeret, og på trods af lægernes ihærdige indsats døde Calvin et par uger senere af blodforgiftning.

Historien er en påmindelse om, at lægevidenskaben, indtil midten af det 20. århundrede, var magtesløs over for bakterielle infektioner som den, der dræbte Calvin Coolidge, jr.

Det var først med opdagelsen af en ny 'mirakelkur' i 1940’erne, at lægerne endelig fik et effektivt redskab mod infektioner i deres arsenal. Dette middel var penicillin, det første antibiotikum.